A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK JELENTÉS A SCHENGENI INFORMÁCIÓS RENDSZER MÁSODIK GENERÁCIÓJÁNAK (SIS II) FEJLESZTÉSÉRŐL 2012. július – 2012. december /* COM/2013/0305 final */





A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK JELENTÉS A SCHENGENI INFORMÁCIÓS RENDSZER MÁSODIK GENERÁCIÓJÁNAK (SIS II) FEJLESZTÉSÉRŐL 2012. július – 2012. december 1. Bevezetés Ez az eredményjelentés bemutatja a Schengeni Információs Rendszer második generációjának (SIS II) fejlesztése, valamint a SIS 1+-ról a SIS II-re történő átállás előkészítése terén 2012 második félévében végzett munkát. A jelentést a Schengeni Információs Rendszerről (SIS 1+) a Schengeni Információs Rendszer második generációjára (SIS II) történő átállásról szóló, 2008. október 24-i 1104/2008/EK tanácsi rendelet[1] és 2008. október 24-i 2008/839/IB tanácsi határozat[2] 18. cikkének megfelelően terjesztjük elő a Tanács és az Európai Parlament számára. 2. A projekt jelenlegi állása 2.1. A vizsgált időszak alatt elért eredmények áttekintése A 2012 második felében végrehajtott tesztelési kampányok megmutatták, hogy jelentős előrelépés történt a központi rendszer és a nemzeti rendszerek többségének fejlesztése terén. Ennek következtében e jelentéstételi időszak alatt szinte valamennyi, az adatok tényleges áthelyezéséhez szükséges műszaki előkészítő lépés lezárult. E jelentős előrelépés megvalósításához ugyanakkor megoldást kellett találni néhány új problémára: (1) Az átfogó tesztelés során néhány tagállam nem tudta az adott időkereten belül – az előre nem látható eseményekre fenntartott időkeretet is beleértve – teljesíteni a tesztlezárási feltételeket. A még fennálló problémákra megoldást kellett találni, majd az érintett aspektusokat – a tervezett ütemterven kívül – ismételten tesztelni kellett; a tesztelésre ily módon a SIS II működésbe lépéséhez vezető kritikus útvonal során végrehajtandó feladatokkal (elsősorban a SIRENE funkcionális tesztelésével[3] és az átállási próbával) párhuzamosan került sor. Ez jelentős kockázatot jelentett a teljes ütemterv betartására nézve. Ennek ellenére az érintett tagállamok – valamennyi részt vevő fél rugalmasságának köszönhetően – 2013 januárjának második hetében el tudták végezni az ismételt tesztelést. (2) Finnország 2012 októberében bejelentette, hogy nemzeti SIS II projektje tekintetében csúszások várhatók, továbbá arról tájékoztatta a Bizottságot, hogy nemzeti rendszere nem fog készen állni 2013 februárja előtt. A Finnországban lebonyolított helyzetértékelést követően a Bizottság és az átfogó programirányítási tanács segítségével Finnország kijelölte azokat a lépéseket, amelynek segítségével a SIS II a tervezett időpontban működésbe tud lépni. A közösen meghatározott problémaenyhítő megoldás lényege, hogy Finnország ideiglenesen alkalmazná a már létező és bevált, SIB[4] néven ismert és korábban már több tagállam által igénybe vett műszaki megoldást. Finnország prioritást biztosított ennek a megoldásnak, míg ezzel párhuzamosan és ettől elkülönítve folytatja nemzeti projektjét is. A SIB-megoldás Finnországban történő alkalmazásával kapcsolatos előrelépéseket a Bizottság és az átfogó programirányítási tanács továbbra is támogatja, valamint szigorúan figyelemmel kíséri. (3) A SIRENE funkcionális tesztelésével kapcsolatosan megállapítást nyert, hogy három tagállam (illetőleg Finnország, amely a fent említett okból nem vett részt a tesztelésben) nem felelt meg a tesztlezárási feltételeknek, azonban lehetőséget kapott arra, hogy 2013. január 28-ával kezdve megismételje a tesztet. A főbb érdekelt felek célirányos megközelítésének köszönhetően összességében véve mérséklődtek a tagállamok részéről fennálló olyan problémák, amelyek veszélyeztették az átfogó ütemterv teljesülését. A kihívásokkal terhelt finnországi helyzet gyors és hatékony kezelése ismét megmutatta, hogy az átfogó programirányítási tanács hozzáadott értéket képvisel. A tagállamok és a Bizottság közös erőfeszítései és szoros együttműködése azt eredményezte, hogy nem kellett eltérni a központi projekt ütemtervétől és költségvetésétől. Másfelől a kockázatok mérséklésére irányuló intézkedések jelentős mértékben kimerítették az előre nem látható eseményekre fenntartott mozgásteret. 2.2. Tesztelési tevékenységek A nemzeti rendszerek és a központi rendszer megfelelő működésének, teljesítményének és interakciójának bizonyítására kidolgozott tesztek sorozata az ebben a jelentéstételi időszakban végrehajtott átfogó tesztelésben csúcsosodott ki, míg a megismételt teszteléseket 2013 elejére ütemezték. Finnország esetében a szükséges teszteléseket (megfelelőségi tesztelés, átfogó tesztelés, a SIRENE funkcionális tesztelése) a „B terv” keretében a lehető legnagyobb mértékben össze kell hangolni a legfontosabb megismételt tesztekkel. (a) Kiterjesztett megfelelőségi tesztelések Végül minden tagállam teljesítette a kiterjesztett megfelelőségi tesztelést, amelynek célja annak igazolása, hogy a nemzeti rendszerek megfelelnek a SIS II előírásainak. Az utolsó négy tagállam 2012. augusztus végére tudta sikeresen lezárni tesztelési kampányát. Ez az átfogó tesztelés zökkenőmentes végrehajtásának egyik előfeltétele volt. Finnország ezt a tesztelést – a fent említetteknek megfelelően – ismét elvégzi majd. Az Eurojust és az Europol 2013-ra tervezi a kiterjesztett megfelelőségi tesztelés végrehajtását. (b) Előzetes rendszerelfogadási tesztelés Az előzetes rendszerelfogadási tesztelésre 2012 márciusában került sor kedvező eredménnyel, amely bizonyította mind a központi egységek, mind pedig a tartalék központi egységek erőteljes és stabil teljesítményét. Mindazonáltal a St. Johann im Pongauban található tartalék helyszínen meg kellett ismételni a tesztelést; ennek sikeres végrehajtására 2012 második felében került sor. (c) A második mérföldkőtesztelés A 2012 májusában végrehajtott második mérföldkőtesztelés igazolta a központi rendszer működési feltételek melletti stabilitását, megbízhatóságát és teljesítményét. A teszteredmények kedvező technikai értékelése és validálása alapján az Általános Ügyek Tanácsa 2012. július 24-i ülésén tudomásul vette a második mérföldkőtesztelés sikeres eredményét. Ezzel tehát teljesült valamennyi olyan feltétel, amelyet a Tanács 2009 júniusi következtetéseiben határozott meg a második mérföldkőteszt vonatkozásában. A Bizottság tájékoztatta az Európai Parlamentet a tesztelés kedvező eredményéről. (d) Az átfogó tesztelés Az átfogó tesztelés a SIS II működésbe lépésének egyik technikai és jogi előfeltétele[5]. Az átfogó tesztelés célkitűzései a következők voltak: 1. annak megerősítése, hogy a Bizottság és a SIS 1+-ban részt vevő tagállamok lezárták a SIS II adatok feldolgozásához szükséges műszaki intézkedéseket, és 2. annak bizonyítása, hogy a SIS II teljesítményszintje legalább egyenértékű a SIS 1 + által elért szinttel (a jogalapban említetteknek megfelelően). Az átfogó tesztelés során a SIS II rendszer teljes működési folyamatát értékelték. Ez azt jelenti, hogy a nemzeti rendszereket, a hálózatot és központi rendszert egyaránt tesztelésnek vetették alá. A teszteléseket a tagállami tesztelési felelősök és a Bizottság tesztelési felelőse közösen irányították. A tesztelési eseteket a Tanács illetékes munkacsoportjának 2012. május 24-i ülésén elfogadott átfogó tesztelési terv határozta meg. Azt követően, hogy a Bizottság – a Coreper 2012 május 30-i ülésén – úgy nyilatkozott, hogy a központi rendszer működésre kész állapotban van, 2012. június 1. és 2012. augusztus 22. között sor került az átfogó tesztelési kampányra. A tagállamok a tesztelést négy, hat vagy hét tagállamból álló csoportban hajtották végre, a tesztelésben részt nem vevő tagállamokat pedig szimulálták. 2012 szeptemberében további tesztelésekre került sor, hogy a tagállamok megismételhessék korábban sikertelenül zárult teszteseteket. A SIS II központi rendszer alapos és stabil teljesítményt mutatott az átfogó tesztelés során. Az első tesztelési körökben fellépett egy, a fejlesztési fővállalkozó által már ismert hiba, de ezt a központi rendszer későbbi műszaki frissítése során kiküszöbölték. Nemzeti szinten a tagállamok mintegy felének kellett részben vagy teljesen megismételnie az átfogó tesztelést, és a megismételt tesztelés néhány kivételtől eltekintve sikeres eredménnyel zárult az esetleges váratlan eseményekre rendelkezésre álló időn belül. Végül 25 tagállam hajtotta végre sikeresen az átfogó tesztelést, jóllehet ehhez az eredetileg tervezett négy tesztelési forduló helyett végül hat fordulóra volt szükség. Két tagállamnak (Lengyelország és Svájc) egy tesztesetet, míg két további tagállamnak (Dánia és Finnország) a teljes tesztelési szakaszt meg kellett ismételnie. A tesztelési döntésére vonatkozó fenntartás visszavonása érdekében Belgium szintén kérelmezte az átfogó tesztelési kampány részleges megismétlését. Mivel ebben a jelentéstételi szemeszterben nem lehetett megfelelő időpontot találni, a kiegészítő újrateszteléseket 2013 januárjának második hetére ütemezték. (e) A SIRENE funkcionális tesztelése Összhangban az átállásra vonatkozó jogi aktusokkal, a SIS 1+-ban részt vevő tagállamok lefolytatják a kiegészítő információkra vonatkozó tesztelést (a SIRENE funkcionális tesztelése). Ennek a tesztelésnek a végrehajtása tagállami hatáskörbe tartozik. Ugyanakkor az említett tesztelés lefolytatásához a Bizottság nemcsak a központi rendszert és a kommunikációs infrastruktúrát bocsátotta rendelkezésre, hanem emellett – a SIRENE irodák közötti adatcsere műszaki specifikációinak közös felülvizsgálata révén – támogatást is nyújtott a tagállamok számára a felkészülés során, valamint a részletes tesztelési leírások kidolgozásához. A SIRENE funkcionális tesztelésére a sikeres SIRENE összekapcsolhatósági tesztelést követően, 2012 második felében került sor. Három tagállamnak (továbbá Finnországnak, amint készen áll, és lehetőleg a többi tagállammal együtt) a tervek szerint a 2013. január 28-val kezdődő héten ismét le kell folytatnia ezt a tesztelést. 2.3. Felkészülés az adatoknak a SIS 1+-ról a SIS II-re való áthelyezésére 2.3.1. Műszaki előkészületek A SIS 1 adatainak az új rendszerbe történő átvitelét lehetővé tevő ideiglenes átállási felépítés lényegi pontját a Bizottság által rendelkezésre bocsátott konverter jelenti, amely biztosítja az egységes kommunikációt a SIS II központi rendszer és a SIS 1+ (C.SIS) műszaki támogatást nyújtó egysége között[6]. A tesztelési hatáskörök megoszlanak az Európai Bizottság és a SIS 1+-t üzemeltető Franciaország között. A konvertert sikeresen tesztelték mind a SIS 1+, mind pedig a SIS II vonatkozásában. A konverter átfogó funkcionális tesztelése sikerrel lezárult a 2012. augusztus 21-i határidőn belül, ezzel igazolva, hogy a konverter képes az üzenetek (figyelmeztető jelzések) mindkét irányba történő, a közösen elfogadott specifikációknak megfelelő, kifogástalan konvertálására. A felmerült, viszonylag jelentéktelen problémák többségét sikerült megoldani, majd tesztelni e jelentéstételi időszak során. Az utolsó tesztelés tervezett időpontja 2013 januárja. Az interoperabilitásra vonatkozó tesztelések 2012. december 11-én, a tervezett időpontot megelőzően fejeződtek be. Az eredmények, melyeket validálásra továbbítottak a C.SIS-nek, január elején válnak hozzáférhetővé. A konverterre vonatkozó teszteléseket követően, 2012 második félévében átállási próbákra került sor – először meghatározott tagállamok, később pedig valamennyi, az átállásban részt vevő tagállam részvételével. A részleges átállási próba értékes információkkal és felismerésekkel szolgált az átfogó átállási próba tekintetében. Mostanra a központi SIS II projektcsapata és az átállásban részt vevő tagállamok legalább egyszer végigpróbálták az összes átállással kapcsolatos eljárást, ideértve a működésbe lépésre vonatkozó tesztelést is. Következő lépésként, 2013 elejétől kezdve kerül sor az adatoknak a SIS 1+-ból a SIS II-be történő közvetlen áthelyezésére. A Bizottság továbbra is szorosan együttműködött a tagállamokkal az átállási kézikönyv összeállításában. E dokumentum részletesen tartalmazza az átállási tervben felvázolt lépéseket, valamint bemutatja a folyamat során lényeges szerepeket és hatásköröket, illetőleg leírja az átállás részletes ütemtervét. Az átállási kézikönyv utolsó frissítésére a részleges és az átfogó átállási próba megállapításai alapján kerül sor. A SIS II-re való zökkenőmentes átállás biztosítása érdekében a Bizottság emellett támogatást nyújtott azokhoz a tagállami kezdeményezésekhez, amelyek az adattisztítási tevékenységek felgyorsítására, vagyis az összefüggéstelen, hiányos vagy elavult figyelmeztetéseknek a SIS 1 adatbázisából való eltávolítására irányultak. 2.3.2. Jogi háttér 2012 májusában a Bizottság javaslatot tett a tulajdonképpeni adatáthelyezésre vonatkozó jogi keret (az ún. „átállásra vonatkozó jogi aktusok”) módosítására. A konzultációs eljárás keretében az Európai Parlament 2012. november 20–22-i plenáris ülésén jogalkotási állásfoglalást adott ki. Az állásfoglalás átdolgozott változata a Tanács általi, 2012. december 20-i elfogadását követően, 2012. december 30-án lépett hatályba[7], ezáltal biztosítva a műszakilag optimalizált átállási folyamat jogi kereteit és annak lehetőségét, hogy az átállási tevékenységekkel kapcsolatos nemzeti projektek további pénzügyi támogatásban részesüljenek. A 2012. év során négyszer ülésezett a SIS–VIS bizottság[8] (SIRENE formáció), amely áttekintette, aktualizálta, valamint elfogadta a SIS II SIRENE kézikönyv, továbbá a SIS II-höz kapcsolódó egyéb végrehajtási intézkedések felülvizsgált szövegét. A Bizottság végrehajtási határozatának elfogadására a tervek szerint a SIS II működésbe lépését megelőzően kerül majd sor. 2.4. SIS II hálózat Üzemeltetési okokból a tagállamok fő és tartalék interfésszel is rendelkeznek a nagy területre kiterjedő hírközlési hálózat és a saját rendszerük között, amely lehetővé teszi a központi és a nemzeti rendszerek közötti biztonságos kommunikációt. A jelentéstételi időszak során folytatódott a tagállami tartalék interfészek újbóli aktiválása. A jelentéstételi időszakban számos, a fő és tartalék helyszínek közötti átállást tartalmazó tesztelésre került sor. Valamennyi ilyen tesztelés sikeresen zárult. A SIS II-re vonatkozó jogi aktusokban ismertetik a SIS II adatait kezelő, valamint a SIRENE irodák[9] közötti adatcserét támogató kommunikációs infrastruktúrát. Miután a tagállamok jóváhagyták a SIS II SIRENE levéltovábbító rendszer műszaki leírását, a Bizottság lezárta a közbeszerzési eljárásokat. A 2012 első felében létrehozott levéltovábbítót elsőként az úgynevezett SIRENE alapvető összekapcsolhatósági tesztnek vetették alá, melynek elvégzéséhez a Bizottság négy időpontot biztosított a tagállamok számára. Az említett tesztek utolsó fordulójára 2012. szeptember 4-én és 5-én került sor. A tesztet a részt vevő tizenegy tagállam mindegyike teljesítette. 2.5. Biztonság A SIS II hálózati biztonságának további megerősítését szolgáló, második titkosítási réteget létrehozó műszaki megoldást átfogó tesztelésnek vetették alá 2012 szeptemberében, Németország és Ausztria részvételével – a tesztelés sikeres eredménnyel zárult . A SIS-VIS bizottság jóváhagyta az időközben már alkalmazni kezdett és 2013 februárjában véglegesíteni tervezett műszaki megoldást. 3. Irányítási tevékenységek 3.1. Pénzügyi vonatkozások 3.1.1. SIS II költségvetés A jelentéstételi időszak végéig a Bizottság által a SIS II projektre vonatkozóan 2002 óta tett költségvetési kötelezettségvállalások összesen 167 632 518 EUR-t tettek ki. A vonatkozó szerződések megvalósíthatósági tanulmányokat, a SIS II központi részének fejlesztését, a támogatást és a minőségbiztosítást, a SIS II hálózatot, a strasbourgi üzemeltetési igazgatás előkészítését, a biztonságot, a biometriával kapcsolatos előkészületeket, a kommunikációval és a szakértők kiküldetésével összefüggő költségeket ölelik fel. Ebből az összegből 2002. és 2012. december vége között ténylegesen 128 372 295 EUR került kifizetésre. A fő kiadási tételek közé a fejlesztés (70 792 838 EUR), a hálózat (30 375 617 EUR), a támogatás és minőségbiztosítás (12 612 386 EUR), valamint a strasbourgi és a Sankt Johann im Pongau-i üzemeltetési igazgatás előkészítése (9 309 334 EUR) tartozott. 3.1.2. További finanszírozás a tagállamok nemzeti rendszerének fejlesztéséhez Annak érdekében, hogy a Külső Határok Alapból továbbra is támogatni lehessen a nemzeti projektek fejlesztését, a Külső Határok Alap 2011. évi programozása keretében jelentősen átcsoportosították az erőforrásokat a nemzeti SIS II projektek javára. A Külső Határok Alap „közösségi fellépések” részéből forrásokat bocsátottak nyolc tagállam rendelkezésére, hogy össze tudják egyeztetni extra forrásigényüket a 2011-es éves programjukkal. Ezek a projektek 2011 végén kezdődtek, és legtöbbjük lezárult 2012 végére. Továbbá, a Bizottság megtette az összes szükséges lépést egy olyan pályázati felhívás közzététele érdekében, amelynek keretében a tagállamok a 2013. év kezdetén kiegészítő hozzájárulások iránti kérelmeket nyújthatnak be az átállásra vonatkozó, átdolgozott jogi aktusok közös, 16. cikke értelmében. Erre a célra összesen 13 millió EUR áll rendelkezésre, a tagállamonként pályázható felső határt pedig 715 000 EUR-ban határozták meg (a nemzeti forrásokból történő társfinanszírozás mértéke 25 %). 3.2. Üzemeltetési igazgatás 3.2.1. A szabadságon, a biztonságon és a jog érvényesülésén alapuló térség nagyméretű IT-rendszereinek üzemeltetési igazgatását végző ügynökség (eu-LISA) Az eu-LISA ügynökség[10] felállításához szükséges előkészítő tevékenységek (különösen a személyzet toborzása, az ideiglenes helyiségek berendezése, a kulcsfontosságú dokumentumok, mint például a 2012. és a 2013. évre vonatkozó munkaprogram véglegesítése, valamint a fogadó tagállamokkal és társult országokkal kötendő megállapodásokkal kapcsolatos tárgyalások) intenzitása jelentősen nőtt a jelentéstételi időszak során. Az ügynökség – a Bizottság előkészítő munkáját követően– 2012. december 1-jével kezdte meg fő feladatainak ellátását. A harmadik igazgatótanácsi ülésére 2012. november 29-30. között Tallinban, az eu-LISA ügyvezető igazgatói tisztségét 2012. november 1-jétől betöltő Krum Garkov jelenlétében került sor. A SIS II tanácsadó csoport első ülését 2012. június 6–7-én tartották. A következő ülést 2013 januárjában hívják össze. A eu-LISA a SIS II rendszer működésbe lépését követően kezdi meg a rendszer üzemeltetési igazgatásával kapcsolatos tevékenységeinek ellátását. 3.2.2. Átállás a SIS II-re A C.SIS fejlesztési fővállalkozója továbbra is tanácsadást biztosít a SIS II üzemeltetési igazgatása kapcsán annak érdekében, hogy 2013 első félévében sor kerülhessen a SIS II működési környezetének a C.SIS/eu-LISA részére történő átadására. A működési kézikönyv tervezetét folyamatosan aktualizálták, hogy a kézikönyvet a tagállamokkal együttműködve 2013 januárjáig be lehessen fejezni. Az eu-LISA által felvázolt terv értelmében az üzemeltetési igazgatás, valamint a Bizottság által elvégzett műveletek irányítási szempontjainak az eu-LISA részére történő átadása három szakaszban zajlik majd, és 2013 májusára zárul le. 3.3. Projektirányítás 3.3.1. Átfogó programirányítási tanács Az átfogó programirányítási tanács továbbra is számos, a központi rendszerrel kapcsolatos kérdésben nyújtott tanácsot, emellett tovább erősítette a központi és a nemzeti SIS II projektek közötti összhangot. Ebben a jelentéstételi időszakban a Tanács soros elnökségét betöltő tagállam, a Bizottság, valamint számos tagállam szakértőjének (köztük az Észtország által újonnan kijelölt szakértőnek) és a Bizottság fővállalkozóinak részvételével zajló rendszeres ülések egyik központi témája az átfogó tesztelés és a Finnország esetében felmerült nehézségekre adandó válasz volt. A finn projektmenedzseri csapat képviselői ad hoc jelleggel vettek részt az átfogó programirányítási tanács ülésein. Az említett formáció huszonhárom plenáris ülést tartott a jelentéstételi időszakban. 3.3.2. A SIS–VIS bizottság (SIS II) Számos, az átállást és a tesztelést érintő alapvető dokumentum elfogadására 2012 júliusa és decembere között, a SIS-VIS bizottság – a SIS II-vel kapcsolatos műszaki kérdések témájának szentelt – öt ülésén került sor. A SIS–VIS bizottság rendes ülései mellett a bizottságon belüli munkacsoportokat, valamint tagállami szakértők bevonásával zajló műhelytalálkozókat is szerveznek a technikai kérdések részletes megvitatása céljából. Az ilyen ülések középpontjában rendszerint a projekt egyes konkrét célkitűzéseivel kapcsolatosan felmerülő kérdések állnak: – A tesztelési tanácsadó csoport a tesztek megszervezésével, végrehajtásával és értelmezésével kapcsolatos kérdésekben nyilvánít véleményt a SIS–VIS bizottságnak. A csoport a jelentéstételi időszakban tizenegy alkalommal ülésezett. – A változtatáskezelő tanács a jelentett problémák osztályozásával, minősítésével, valamint a bejelentett változási kérelmek végrehajtásának lehetséges hatásaival kapcsolatban ad tanácsot. A SIS II alkalmazás műszaki előfeltételeinek 2010-ben történt felülvizsgálta során világossá vált, hogy a SIS II rendszer működésbe lépéséig nem fog sor kerülni a specifikációk megváltoztatására. A SIS-VIS Bizottságnak is jelentést benyújtó munkacsoportot 2011-ben nem hívták össze. A tagállamok és a Bizottság 2012-ben áttekintette és aktualizálta a változtatáskezelő tanács eljárási szabályzatát annak érdekében, hogy a tagállamok értékelhessék: nemzeti rendszerük tervezett változtatásai összhangban állnak-e a központi rendszerrel. 2012-ben a munkacsoport öt ülést tartott. – Az átállási szakértői csoport a tagállami szakértőkből, a Bizottság projektcsapatának tagjaiból, a rendszer működésbe lépés utáni üzemeltetőjéből és a fővállalkozóból álló ad hoc munkacsoport. E szakértői csoport feladata volt a különböző átállási próbák végrehajtásának részletes előkészítése és nyomon követése. A csoport tizenegy ülést tartott a jelentéstételi időszakban. 3.3.3. Nemzeti tervezés és koordináció A tagállamok nemzeti projektmenedzsereinek üléseit a Bizottság szervezi meg rendszeres időközönként, hogy ezáltal lehetővé tegye a projekt egésze szempontjából lényeges tevékenységeket érintő átfogó információcserét. Az említett ülések ebben a jelentéstételi időszakban is főleg az átfogó ütemtervvel, a teszteléssel, az átállással, a SIS II-re való áttéréssel, a SIS II üzemeltetési kézikönyvvel és a SIS II munkacsoport jelentéseivel foglalkoztak. A jelentés tárgyát képező időszakban a nemzeti projektmenedzserek öt alkalommal üléseztek. 3.3.4. Tanács A Bizottság továbbra is rendszeresen tájékoztatta az összes érintett tanácsi testületet a SIS II projekt végrehajtásáról, többek között az ütemtervről és a költségvetési szempontokról is. Az összességében véve konstruktív légkör már az előkészítő munkák során lehetővé tette számos, a központi projekttel összefüggő technikai, jogi és költségvetési kérdés tisztázását. Szükség esetén a Bizottság az ülések mellett egyéb csatornákon keresztül, például kétoldalú levélváltás útján lépett kapcsolatba az érintett tagállamokkal. Az Európai Bizottság a Bel- és Igazságügyi Tanács mindhárom, a ciprusi soros elnökség idején tartott ülése alkalmával ismertette a SIS II aktuális helyzetét. A Bizottság hetente megjelenő gyorsjelentésében foglalja össze a műszaki fejlesztéseket a projektben nemzeti szinten részt vevő kollégák részére. 3.3.5. Európai Parlament Az Európai Parlament továbbra is támogatta a SIS II rendszert, emellett felszabadította az Európai Unió 2012. évi általános költségvetésben a SIS II vonatkozásában rendelkezésre álló forrásokból képzett tartalék egy részét. A teljes átláthatóság megőrzése érdekében a Bizottság – a jogi eszközök és tanácsi következtetések szerinti kötelező jelentéseken túl – folyamatosan tájékoztatja az Európai Parlamentet a SIS II fejlesztésének valamennyi aspektusáról. Amellett, hogy a Európai Parlament Állampolgári Jogi, Bel- és Igazságügyi (LIBE) Bizottsága tájékoztatást kapott a SIS II projekt aktuális állapotáról, a Parlament 2012. november 19–22. között tartott plenáris ülésén, az átállásra vonatkozó jogi aktusok javasolt átdolgozását érintő vita alkalmával is értesült a SIS II-vel kapcsolatos legfrissebb információkról. 3.3.6. Kockázatkezelés Minőségbiztosítási vállalkozójának segítségével a Bizottság szorosan figyelemmel kíséri a SIS II projekthez kapcsolódó kockázatokat. Valamennyi feltérképezett kockázat vonatkozásában enyhítési terv készül, amely meghatározza a végrehajtandó intézkedéseket. Az azonosított kockázatok listáját hetente frissítik, továbbá minden hónapban megvitatják az átfogó programirányítási tanáccsal. A jelentéstételi időszak során a főbb kockázatok az alábbiak voltak: · a tagállamok felkészültségének foka (a végfelhasználói alkalmazások vonatkozásában) és különösen a „B terv” megfelelő határidőn belüli végrehajtása Finnország által; · az átállási ütemtervben az előre nem látható eseményekre fenntartott időkeretet korlátozottsága. 3.3.7. SIS II tájékoztató kampány A SIS II jogalapjának megfelelően a Bizottság, együttműködve a nemzeti adatvédelmi hatóságokkal és az európai adatvédelmi biztossal, a SIS II működésének megkezdésekor tájékoztató kampányt indít, melynek keretében tájékoztatja a nyilvánosságot a célokról, a tárolt adatokról, a hozzáféréssel rendelkező hatóságokról és az egyének jogairól[11]. A kampány előkészületei 2012 szeptemberében felgyorsultak. A Bizottság felkérte az egyes tagállamokat, hogy jelöljenek ki a kampány nemzeti szintű koordinációjáért felelős kapcsolattartó személyt, továbbá bevonta az előkészületekbe a nemzeti adatvédelmi hatóságokat és az európai adatvédelmi biztost is. A tagállamokkal való korábbi együttműködés alapján a Bizottság megkötötte a főbb szolgáltatásokra (tájékoztató füzet, poszter, rövid animációs film) vonatkozó szerződéseket. A tagállamok illetékességi körébe tartozik majd a tájékoztató anyagok terjesztése az adott tagállam igényeinek megfelelően (határátkelőhelyeken, a rendőrőrsökön, a konzulátusokon stb.). 4. A következő jelentéstételi időszak prioritásai A következő jelentéstételi időszak során az alábbi kilenc fő területen zajlik tevékenység: · az átfogó tesztelés 2013. január végéig történő befejezése az öt, tesztelést megismételni kényszerülő tagállam által, · a SIRENE funkcionális tesztkampányának lezárása 2013. február elejéig (tagállami hatáskörben), · tagállami bejelentés a SIS II adatok feldolgozásával és a kiegészítő információk cseréjével kapcsolatos jogi és műszaki felkészültség fokára vonatkozóan, · a Bizottság aktualizált, a SIRENE kézikönyvre és más, a SIS II-t érintő végrehajtási intézkedésekre vonatkozó végrehajtási határozatának elfogadása még a SIS II működésbe lépését megelőzően, · az adatoknak a SIS 1 +-ból a SIS II-be történő közvetlen áthelyezése, a tervek szerint 2013. január 22. és március 27. között, · a SIS II működésbe lépése (az előzetes tervek szerint 2013. március 27-én, a Tanács további, a végleges időpontra vonatkozó határozatának függvényében), · 30 napos intenzív monitoring időszak a SIS II működésbe lépését követően, · a SIS II tájékoztató kampány indulása, · a SIS II átadása az eu-LISA-nak. 5. Következtetés Az érdekelt felek célirányos eljárásának köszönhetően a jelentéstételi időszak során felmerült problémákat sikerült felszámolni, ami lehetővé tette, hogy a SIS II projekt továbbra is az ütemtervnek megfelelően haladjon, és a SIS II rendszer 2013 első negyedévében működésbe léphessen. Az átfogó tesztelés 2013 elejére várható lezárásával befejeződnek a teljes rendszer műszaki érettségét vizsgáló tesztelési kampányok. Ezért a SIS II projekt hamarosan utolsó állomásához, azaz az adatoknak a SIS 1+-ról a SIS II-re történő tényleges áthelyezéséhez érkezik. A SIS II-re való végleges és határidőre történő átállás, ideértve az átállás időpontjára vonatkozó határozat elfogadását is, a következő jelentéstételi időszak (2013. január – június) legfőbb prioritása. A költségvetés végrehajtása || 2002 – 2012. december 31. || 2012. január – december (EUR-ban) || Kötelezettségvállalási előirányzatok || Kifizetési előirányzatok || Kötelezettségvállalási előirányzatok || Kifizetési előirányzatok Fejlesztés (HP/Stéria) || 85.530.668 || 70.792.838 || 4.937.621 || 19.720.697 Fejlesztés (Atos) || 3.921.248 || 3.301.041 || 386.207 || 2.036.541 Támogatás és minőségbiztosítás || 15.852.914 || 12.612.386 || 2.760.645 || 3.119.889 Hálózat || 45.335.129 || 30.375.617 || 6.809.121 || 5.392.500 Az üzemeltetési igazgatás előkészítése || 12.986.242 || 9.309.334 || 4.020.348 || 2.232.031 Biztonság || 1 358 310 || 386.914 || 0 || 169.202 Tanulmányok és konzultáció || 1 064 410 || 963 207 || 103 279 || 20 947 Tájékoztató kampány || 183.943 || 33 373 || 150.570,38 || 0 Szakértők kiküldetési költségei || 1.384.780 || 582.711 || 181.494 || 266.134 Egyebek || 14 874 || 14 874 || 0 || 0 ÖSSZESEN: || 167.632.518 || 128.372.295 || 19.349.285 || 32.957.941 SIS–VIS bizottsági (SIS II) és munkacsoporti ülések a) A jelentéstételi időszak során tartott ülések 2012. JÚLIUS 4., 10., 18., 24. || SIS II átfogó programirányítási tanács 26. || SIS II nemzeti projektmenedzseri ülés 26. || SIS–VIS bizottság (SIS II műszaki bizottsági ülés) 3., 10., 17., 24., 31. || SIS II tesztelési tanácsadó csoport ülése 5., 18. || SIS II válságkezelő tanács ülése 2012. AUGUSZTUS 1., 8., 22., 29. || SIS II átfogó programirányítási tanács || || 7., 14., 21., 28. || SIS II tesztelési tanácsadó csoport ülése 2012. SZEPTEMBER 5., 13., 19., 25. || SIS II átfogó programirányítási tanács 27. || SIS–VIS bizottság (SIS II műszaki bizottsági ülés) 27. || SIS II nemzeti projektmenedzseri ülés 4., 11. || SIS II tesztelési tanácsadó csoport ülése 6. || SIS II átállási munkaértekezlet 20., 26. || SIS II átállási szakértői csoport ülése 2012. OKTÓBER 3., 10., 24., 30. || SIS II átfogó programirányítási tanács 26. || SIS–VIS bizottság (SIS II műszaki bizottsági ülés) 26. || SIS II nemzeti projektmenedzseri ülés 11., 18., 25. || SIS II átállási szakértői csoport ülése 2012. NOVEMBER 6., 14., 21., 28. || SIS II átfogó programirányítási tanács 14./ 23. || SIS–VIS bizottság (SIRENE/ SIS II műszaki bizottsági ülés) 23. || SIS II nemzeti projektmenedzseri ülés 7., 14., 22., 29. || SIS II átállási szakértői csoport ülése 30. || SIS II válságkezelő tanács ülése 2012. DECEMBER 5., 12., 19. || SIS II átfogó programirányítási tanács 14. || SIS–VIS bizottság (SIS II műszaki bizottsági ülés) 14. || SIS II nemzeti projektmenedzseri ülés 6., 13. || SIS II átállási szakértői csoport ülése 6., 13. || SIS II válságkezelő tanács ülése SIS–VIS bizottsági (SIS II) és munkacsoporti ülések b) A következő jelentéstételi időszakra ideiglenesen beütemezett ülések 2013. JANUÁR 9., 16., 23., 30. || SIS II átfogó programirányítási tanács 24. || SIS–VIS bizottság (SIS II műszaki bizottsági ülés) 24. || SIS II nemzeti projektmenedzseri ülés 10., 17., 24., 31. || SIS II átállási szakértői csoport ülése 2013. FEBRUÁR 6., 13., 20., 27. || SIS II átfogó programirányítási tanács 26. || SIS–VIS bizottság (SIS II műszaki bizottsági ülés) 26. || SIS II nemzeti projektmenedzseri ülés 7., 14., 21., 28. || SIS II átállási szakértői csoport ülése 2013. MÁRCIUS 6., 13. , 20., 27. || SIS II átfogó programirányítási tanács 27. || SIS–VIS bizottság (SIS II műszaki bizottsági ülés) 27. || SIS II nemzeti projektmenedzseri ülés 7., 14., 21. || SIS II átállási szakértői csoport ülése 2013. ÁPRILIS 3., 10., 17., 24. || SIS II átfogó programirányítási tanács 26. || SIS–VIS bizottság (SIS II műszaki bizottsági ülés) 26. || SIS II nemzeti projektmenedzseri ülés 4., 11., 18., 25. || SIS II átállási szakértői csoport ülése 2013. MÁJUS 8., 15., 22., 29. || SIS II átfogó programirányítási tanács 30. || SIS–VIS bizottság (SIS II műszaki bizottsági ülés) 30. || SIS II nemzeti projektmenedzseri ülés 16., 23., 3. || SIS II átállási szakértői csoport ülése 2013. JÚNIUS 5., 12., 19., 26. || SIS II átfogó programirányítási tanács 28. || SIS–VIS bizottság (SIS II műszaki bizottsági ülés) 28. || SIS II nemzeti projektmenedzseri ülés 6., 13., 20., 27. || SIS II átállási szakértői csoport ülése [1] A Tanács 2008. október 24-i 1104/2008/EK rendelete a Schengeni Információs Rendszerről (SIS 1+) a Schengeni Információs Rendszer második generációjára (SIS II) történő átállásról (HL L 299., 2008.11.8., 1. o.). [2] A Tanács 2008. október 24-i 2008/839/IB tanácsi határozata a Schengeni Információs Rendszerről (SIS 1+) a Schengeni Információs Rendszer második generációjára (SIS II) történő átállásról (HL L 299., 2008.11.8., 43. o.). [3] A SIRENE (Supplementary Information Request at National Entry – kiegészítő információ kérése a nemzeti területre való belépéskor) irodák közötti kiegészítő információk tesztelése – a Tanács 1104/2008/EK rendelete (HL L 299., 2008.11.8.) és 2008/839/IB határozata (HL L 299., 2008.11.8.) közös 9. cikkének (1) bekezdése. [4] Steria Interconnection Box [5] Az Európai Parlament és a Tanács a Schengeni Információs Rendszer második generációjának (SIS II) létrehozásáról, működtetéséről és használatáról szóló 1987/2006/EK rendeletének (HL L 381., 2006.12.28., 4.o.) 55. cikke és a Tanács a Schengeni Információs Rendszer második generációjának (SIS II) létrehozásáról, működtetéséről és használatáról szóló, 2007. június 12-i 2007/533/IB határozatának (HL L 205., 2007.8.7., 63. o.) 71. cikke. [6] A Tanács 2008.10.24-i 1104/2008/EK rendelete (HL L 299., 2008.11.8.) és a Tanács 2008.10.24-i 2008/839/IB határozata (HL L 299., 2008.11.8.) közös 10. cikkének (3) bekezdése. [7] A Tanács 2012. december 20-i 1272/2012/EU rendelete a Schengeni Információs Rendszerről (SIS 1+) a Schengeni Információs Rendszer második generációjára (SIS II) történő átállásról (HL L 359., 2012.12.29., 21. o.), és a Tanács 2012. december 20-i 1273/2012/EU rendelete a Schengeni Információs Rendszerről (SIS 1+) a Schengeni Információs Rendszer második generációjára (SIS II) történő átállásról (HL L 359., 2012.12.29., 32. o.). [8] A SIS-VIS szabályozó bizottság az 1987/2006/EK rendelet (HL L 381., 2006.12.28.) 51. cikke és a Tanács 2007/533/IB határozatának (HL L 205., 2007.8.7.) 67. cikke alapján jött létre. [9] Az 1987/2006/EK rendelet (HL L 381., 2006.12.28.) és a 2007. június 12-i 2007/533/IB tanácsi határozat közös 4. cikke (HL L 205., 2007.8.7.). [10] Az Európai Parlament és a Tanács 2011. október 25-i 1077/2011/EU rendelete (HL L 286., 2011.11.1., 1. o.). [11] Az 1987/2006/EK rendelet (HL L 381., 2006.12.28.) és a 2007/533/IB tanácsi határozat (HL L 205., 2007.8.7.) közös 19. cikke.